Viis päeva väldanud PokerStars.com Euroopa pokkeriturnee Londoni etapi põhiturniir lõppes noore Šoti matemaatiku David Vamplew võiduga nelja WSOP käevõru omaniku John Juanda ees. 23-aastane Vamplew, kelle senine suurim auhinnaraha live-turniirilt ulatus vaid 6000 dollarini, läheb pärast Inglismaa kõigi aegade suurima pokkeriturniiri võitu Edinburghi koju tagasi 16,2 miljoni krooni võrra rikkamana. Kokku osales turniiril 848 mängijat, kelle osalustasudest moodustus 74 miljoni krooni suuruse auhinnafond.